Indstil de nordjyder, der fortjener hæder lige her Der skal uddeles hele fire priser, når TV2 Nords show Årets Nordjyde toner frem på skærmen til oktober. Det bliver syvende gang, TV2 Nord afholder det store show, men hvor der de sidste to år kun er blevet uddelt to priser, vil hele fire særlige nordjyder modtage hæder denne gang. - Årets Nordjyde betyder meget for os på TV2 Nord, og vi kan hvert år se, at prisen betyder meget for nordjyderne også, fortæller direktør på TV2 Nord Mikael Justesen. - Derfor har vi besluttet at gøre Årets Nordjyde relevant for endnu flere ved at indstifte yderligere to priser, så vi kan hædre endnu flere fantastiske nordjyder. Talenter og iværksættere De sidste to år har TV2 Nord uddelt en hæderspris til Årets Nordjyske Ambassadør – og prisen Årets Nordjyde til en person, der gør noget godt for andre. I år vil TV-stationen også hædre de nordjyske talenter og de nordjyske iværksættere. - De fremadstormende talenter indenfor sport, kultur og andre områder, fortjener et rygstød på deres vej mod stjernerne – og det vil vi med Årets Nordjyde gerne være med til at give dem. Det samme gælder iværksætterne, der kæmper for, at deres virksomheder kan blive nogle af dem, der sikrer, at Nordjylland bliver ved med at være en region i vækst, lyder det fra TV2 Nords direktør Mikael Justesen. Årets Nordjyske Ambassadør – en person, der på den nationale eller internationale scene formår at kaste et positivt lys på Nordjylland – skal fortsat findes. Og det samme skal Årets Nordjyske Ildsjæl – en af de mange nordjyder, der uden at gøre noget for at komme i rampelyset selv, sikrer at andre får en hverdag, der er bedre i morgen, end den var i går. Vi har brug for jeres hjælp Årets Nordjyde har altid haft brug for nordjydernes hjælp til at finde vores vindere. Og sådan bliver det ved med at være. Det er nordjyderne, der kender nordjyderne bedst, så for at sikre, at vi finder de vinderne i de fire kategorier, der fortjener hæderen allermest, beder vi om jeres hjælp til at indstille alle dem, I mener fortjener at vinde. Ud over hæderen modtager hver vinder 15.000 kroner og en smuk statuette. - Med fire priser på programmet, håber vi at flere end nogensinde vil hjælpe os – og indstille alle dem, der fortjener hæder, lyder det fra Mikael Justesen. Alle kan indstille dem, de mener fortjener at vinde de fire priser.  Det foregår alt sammen på tv2nord.dk/åretsnordjyde frem til den 10. August. Her kan du også læse mere om de fire kategorier.

Opsummering:
Fra og med i dag kan du indstille de nordjyder, du mener har fortjent at blive hædret som noget helt særligt.